丹尼士飛鏢

丹尼士飛鏢係英國丹尼士車廠出嘅一款中型巴士。

丹尼士飛鏢喺1988年亮相，而佢嘅低地台版丹尼士飛鏢SLF就喺1995年推出，並喺1998年取代非低地台嘅丹尼士飛鏢。丹尼士車廠喺2001年正式併入TransBus International之後，飛鏢SLF就改由TransBus出，由2004年起，飛鏢SLF改由亞歷山大丹尼士出。

另外由丹尼士同埋馬來西亞UMW合組嘅UMW-Dennis公司曾經裝嵌丹尼士飛鏢底盤，供應東南亞市場。

設計 
丹尼士飛鏢有一副引擎打直擺喺車尾，而車廂地台以1980年代尾嘅設計嚟講算係低，而避震係用葉片彈簧。佢有8.5米、9米同埋9.8米三隻長度揀，闊度大概係2.3米。

至於丹尼士飛鏢SLF就係由丹尼士飛鏢發展而成，不過底盤前部分改咗設計，令車頭至到尾軸前面嘅地台進一步降低，兼且全面採用氣墊懸掛，前軸嘅避震可以由司機調校升降。巴士闊度亦加長至大概2.4米。飛鏢SLF初時有9.2米、10米同埋10.6米三隻長度揀。丹尼士喺1997年推出11.3米版飛鏢SLF，1998年再推出8.8米版。大概2002年，TransBus推出闊2.3米嘅飛鏢SLF。

機械配搭方面，丹尼士飛鏢同埋初期嘅飛鏢SLF可以配康明斯B系引擎同埋Allison AT545自動波。後來飛鏢SLF加入更多嘅波箱選擇，包括Eaton棍波、Allison World Series B300R同埋Voith。去到2001年，飛鏢SLF全面改配康明斯ISBe四汽缸或六汽缸引擎，而Allison AT545亦俾Allison 2000自動波取代。2006年，更有啲飛鏢SLF係配康明斯ISBe歐盟四型引擎。另外，有啲丹尼士飛鏢/飛鏢SLF係配天然氣引擎。

英國 
1980年代小巴喺英國受到歡迎，之後巴士公司開始想要載得比小巴多人嘅巴士，丹尼士飛鏢嘅出現正迎合巴士公司呢個需求。喺丹尼士飛鏢最初係得都普嘅Dartline車身可以用，後來都普Dartline設計賣咗畀Carlyle，之後再輾轉賣咗畀Marshall，另外亦有更多巴士車身生產商同丹尼士飛鏢出車身，型號包括Wadham StringerPortsdown、Wright Handybus、Reeve Burgess Pointer、東蘭開夏EL2000、亞歷山大Dash、Northern Counties Paladin、UVG Urbanstar等等。

丹尼士飛鏢SLF推出之後，喺英國亦係受到歡迎，繼續有多間大小規模嘅巴士公司買。重有好多巴士車身生產商同丹尼士飛鏢SLF出車身，型號包括Plaxton Pointer、Wright Crusader、Marshall Capital、東蘭開夏Spryte/Myllennium、亞歷山大ALX200、UVG Urbanstar、Caetano Nimbus/Slimbus、MCV Evolution等等。

出口市場 
丹尼士飛鏢同埋飛鏢SLF亦有出口到海外，喺香港、澳門、澳洲、荷蘭同埋西班牙等地都有市場。

喺1990年代尾，有配亞歷山大ALX200車身嘅丹尼士飛鏢SLF運咗去北美洲，以Thomas Dennis嘅SLF200系列名義賣。

停產 
丹尼士飛鏢SLF喺2007年停產，俾亞歷山大丹尼士Enviro 200 Dart取代。

之前嘅「丹尼士飛鏢」 
丹尼士喺1920年代尾至1930年代初出過一款叫Dart嘅前置引擎單層巴士。

去到1970年代尾，丹尼士出咗另一款Dart前置引擎單層巴士，不過只係出咗兩架。

巴士型號